በተያዘው 2012 በጀት ዓመት በክልሉ በተመረጡ ስምንት ዞኖችና 12 ወረዳዎች የሁለተኛ ደረጃ የመሬት ይዞታ ማረጋገጫ ሥራ ሊጀመር ነው፡፡
ባሕር ዳር: የካቲት 03/2012 ዓ.ም (አብመድ)   የአማራ ክልል መሬት አስተዳደርና አጠቃቀም ቢሮ በ2012 በጀት ዓመት በክልሉ በተመረጡ ስምንት ዞኖች፣ 12 ወረዳዎች እና 70 ቀበሌዎች የሁለተኛ ደረጃ የመሬት ይዞታ ማረጋገጫ ሥራ እንደሚጀምር አስታውቋል፡፡በአማራ ክልል ከ17 ሚሊዮን በላይ ማሳዎች ሲኖሩ አምስት ሚሊዮን የሚደርሱ ማሳዎች ብቻ የሁለተኛ ደረጃ የይዞታ ማረጋገጫ ተሠርቶላቸዋል፡፡ በ2012 በጀት ዓመትም በተመረጡ ስምንት ዞኖች በሚገኙ 12 ወረዳዎች እና 70 ቀበሌዎች ላይ የሁለተኛ ደረጃ የይዞታ ማረጋገጫ ለመስጠት የቅድመ ዝግጅት ሥራ መጠናቀቁ ተገልጧል፡፡የአማራ ክልል መሬት አስተዳደርና አጠቃቀም ቢሮ ምክትል ቢሮ ኃላፊ መለሰ ዳምጤ ‹‹የመሬት ይገባኛል ክርክሮችን ለመፍታት፣ የድንበር ግጭቶችን ለማስቀረት ያግዛል›› ብለዋል፡፡ በዘርፉ የሚስተዋለውን የመልካም አስተዳደር ችግር ለመቀነስ እና የሴቶችን፣ ሕጻናትን፣ አረጋውያንን እና አቅመ ደካሞችን መብት ለማስጠበቅ ምዝገባው አስፈላጊ መሆኑንም ኃላፊው ገልፀዋል፡፡የሁለተኛ ደረጃ የይዞታ ማረጋገጫ ከ2008 ዓ.ም ጀምሮ በሙከራ ትግበራ ሲሰጥ እንደነበር በፌዴራል ግብርና ሚኒስትር የገጠር መሬት አስተዳደርና አጠቃቀም ዳይሬክተር ትዕግስቱ ገብረመስቀል ናቸው፡፡ መንግሥት ለሁሉም ማሳዎች የይዞታ ማረጋገጫ የመስጠት ፍላጎት ቢኖረውም የአቅም ውስንነት ስላለ ሁሉንም በአንድ ጊዜ ማድረስ እንዳልተቻለ አመላክተዋል፡፡